1981L0527 — DA — 26.10.1987 — 002.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

NB: I denne konsoliderede udgave forekommer henvisninger til den europæiske regningsenhed og/eller ecuen. Begge skal fra den 1. januar 1999 forstås som henvisninger til euroen — Rådets forordning (EØF) nr. 3308/80 (EFT L 345 af 20.12.1980, s. 1) og Rådets forordning (EF) nr. 1103/97 (EFT L 162 af 19.6.1997, s. 1).

▼B

RÅDETS DIREKTIV

af 30. juni 1981

om udvikling af landbruget i de franske oversøiske departementer

(81/527/EØF)

RÅDET FOR DE EUROPÆISKE FÆLLESSKABER HAR — under henvisning til traktaten om oprettelse af Det europæiske økonomiske Fællesskab, særlig artikel 43, under henvisning til forslag fra Kommissionen, under henvisning til udtalelse fra Europa-Parlamentet ( 1 ), under henvisning til udtalelse fra Det økonomiske og sociale Udvalg ( 2 ), og ud fra følgende betragtninger: ud fra følgende betragtninger: For at nå de mål for den fælles landbrugspolitik, der er anført i traktatens artikel 39, stk. 1, litra a) og b), bør der på fællesskabsplan træffes særlige dispositioner, som er tilpasset forholdene i de landbrugsområder, der er de mest ugunstigt stillede for så vidt angår produktionsvilkårene; Den europæiske Udviklingsfond kan ikke mere yde støtte fra 1980; udviklingstrinnet i de franske oversøiske departementer er udpræget lavere end i Fællesskabets øvrige områder, og med hensyn til udbyttet og indkomsterne i landbruget befinder de pågældende departementer sig i en særlig ugunstig situation, samtidig med at landbrugssektoren er den eneste, der kan spille en betydelig rolle i disse departementers økonomiske udvikling; betingelserne og begrænsningerne i artikel 13 og 19 i Rådets direktiv 72/159/EØF af 17. april 1972 om modernisering af landbrugsbedrifter ( 3 ), senest ændret ved direktiv 81/528/EØF ( 4 ), svarer ikke til den særlige strukturelle situation i nævnte departementer; der bør sigtes mod at fremskynde strukturudviklingen i disse områder ved foranstaltninger, der har en varig indvirkning på landbrugets økonomiske situation; landbrugsproduktionen i nævnte departementer er stærkt præget af en manglende stabilitet i vandforsyningen, af en utilstrækkelig infrastruktur i landområderne og af jordbundsforhold, der kræver en gennemgribende forbedring, hvis der skal skabes mulighed for rimelige udbytter, for en rationel drift og for en bedre udnyttelse af skovpotentiellet; der bør tilskyndes til en omlægning af produktionen til opdræt og en differentiering af afgrøderne; i betragtning af den konstaterede underudvikling bør nævnte foranstaltninger fremskyndes ved hjælp af støtte fra Fællesskabet; bestræbelserne for at nå disse mål bør fremmes ved en fælles foranstaltning, hvori disse forskellige elementer indgår, og som dækker samtlige franske oversøiske departementer og gennemføres som et led i et særligt program, der strækker sig over flere år, og som skal forelægges af Den franske Republik; af det anførte fremgår, at ovennævnte foranstaltninger udgør en fælles foranstaltning i henhold til artikel 6 i Rådets forordning (EØF) nr. 729/70 af 21. april 1970 om finansiering af den fælles landbrugspolitik ( 5 ), senest ændret ved forordning (EØF) nr. 3509/80 ( 6 ) — UDSTEDT FØLGENDE DIREKTIV:

Artikel 1

1. Med henblik på at fremme landbrugets udvikling i de franske oversøiske departementer iværksættes der en fælles foranstaltning i henhold til artikel 6, stk. 1, i forordning (EØF) nr. 729/70, som gennemføres af Den franske Republik i departementerne Réunion, Guadeloupe, Martinique og Guyana.

▼M1 —————

▼B

Artikel 2

1. Fællesskabets finansielle bidrag kan kun anvendes inden for rammerne af et program, der omfatter alle de foranstaltninger, der tænkes gennemført i de pågældende departementer. Den franske Republik forelægger Kommissionen et program for alle de pågældende departementer eller for et eller flere af disse.

2. Kommissionen træffer beslutning om godkendelse af programmet og om eventuelle tilpasninger heraf efter ►M1 fremgangsmåden i artikel 25 i Rådets forordning (EØF) nr. 797/85 af 12. marts 1985 om forbedring af landbrugsstrukturernes effektivitet ( 7 ) og efter høring af Komiteen for Den europæiske udviklings- og garantifond for Landbruget, ◄ i det følgende benævnt »fonden«, for så vidt angår de finansielle aspekter.

Artikel 3

Programmet omfatter aktioner, der er af væsentlig betydning for udviklingen af landbruget ved hjælp af:

a) kollektive vandingsarbejder,

b) forbedring af landbrugets infrastruktur,

c) grundforbedring, forebyggelse af oversvømmelse og andre beskyttelsesarbejder,

d) gentilplantning med skov og udbedring af forsømte skove, herunder plantning af læhegn og anlæggelse af skovveje, for så vidt disse arbejder sikrer en forbedring af landbrugsstrukturerne,

e) foranstaltninger med henblik på en omlægning af produktionen til opdræt særligt med vægt på kødproduktion samt med henblik på en differentiering af afgrøderne ved fremme af afgrøder, der er tilpasset produktions- og afsætningsforholdene.

Artikel 4

1. Programmet skal indeholde:

— en beskrivelse af den foreliggende situation og de forskellige behov,

— en beskrivelse af den påtænkte foranstaltning,

— en finansieringsplan for programmet,

— oplysning om arbejdets omfang om den forventede frist for programmets gennemførelse,

— retningslinjerne for offentlige myndigheders deltagelse i gennemførelsen af programmet.

2. Alle de i artikel 3 omhandlede foranstaltninger skal indgå i det regionale udviklingsprogram, når Den franske Republik er forpligtet til at fremsende dette til Kommissionen i henhold til artikel 6 i Rådets forordning (EØF) nr. 724/75 af 18. marts 1975 om oprettelse af en europæisk fond for regionaludvikling ( 8 ), ændret ved forordning (EØF) nr. 214/79 ( 9 ).

Artikel 5

▼M2

1. Berettiget til refusion fra fonden, udviklingssektionen, er de udgifter, der afholdes af Den Franske Republik inden for rammerne af programmet, og som vedrører de foranstaltninger, der er omhandlet i artikel 3:

— litra a), med indtil 50 mio ECU,

— litra b), med indtil 122 mio ECU,

— litra c), med indtil 57 mio ECU,

— litra d), med indtil 18 mio ECU,

— litra e), med indtil 40,5 mio ECU, hvoraf et maksimum på 5,35 mio ECU kan benyttes til faglig bistand og anvendelse af landbrugsforskningens resultater.

I forbindelse med godkendelsen af programmet eller de i artikel 2, stk. 2, omhandlede tilpasninger heraf kan Kommissionen ændre disse lofter, uden dog at overstige de forventede udgifter, der er omhandlet i artikel 6, stk. 3, eller 5,35 mio ECU til den faglige bistand og anvendelse af forskningsresultater.

▼B

2. Fonden, udviklingssektionen, godgør Den franske Republik 40 % af de refusionsberettigede udgifter.

Artikel 6

▼M2

1. Varigheden af den fælles foranstaltning er begrænset til syv år regnet fra datoen for godkendelsen af programmet.

▼B

2. Inden udløbet af den i stk. 1 fastsatte periode tager Rådet på forslag af Kommissionen dette direktiv op til fornyet behandling.

▼M2

3. Fondens forventede samlede udgifter til den fælles foranstaltning andrager 115 mio ECU.

▼B

4. Artikel 6, stk. 5 i forordning (EØF) nr. 729/70 finder anvendelse på dette direktiv.

Artikel 7

I forbindelse med godkendelsen af programmet fastsætter Kommissionen i forståelse med Den franske Republik de nærmere bestemmelser for, hvorledes denne regelmæssigt skal underrettes om forløbet af den fælles foranstaltning.

Artikel 8

1. Ansøgninger om refusion skal omfatte de udgifter, der er afholdt af Den franske Republik i løbet af et kalenderår, og indgives til Kommissionen senest den 30. juni det følgende år.

2. Beslutning om støtte fra fonden træffes i overensstemmelse med artikel 7 i forordning (EØF) nr. 729/70.

3. Fonden kan yde forskud efter de finansieringsregler, der fastsættes af Den franske Republik, og afhængigt af, hvor langt arbejdet med programmet er nået.

4. Gennemførelsesbestemmelserne til denne artikel vedtages efter fremgangsmåden i artikel 13 i forordning (EØF) nr. 729/70.

Artikel 9

Dette direktiv er rettet til Den franske Republik.

( 1 ) EFT nr. C 291 af 10. 11. 1980, s. 83.

( 2 ) EFT nr. C 348 af 31. 12. 1980, s. 6.

( 3 ) EFT nr. L 96 af 23. 4. 1972, s. 1.

( 4 ) Se side 41 i denne Tidende.

( 5 ) EFT nr. L 94 af 28. 4. 1970, s. 13.

( 6 ) EFT nr. L 367 af 31. 12. 1980, s. 87.

( 7 ) EFT nr L 93 af 30. 3. 1985, s. 1

( 8 ) EFT nr. L 73 af 29. 3. 1975, s. 1.

( 9 ) EFT nr. L 35 af 9. 2. 1979, s. 1.